《呈伯父元仲二首 其一》
宋代·周麟之

我伯气吐虹，贯日干文光。胸中有和璞，发挥见文章。

笔追羲献风，句压曹刘墙。平生太古心，孰得窥行藏。

人间富贵味，掩口不一尝。方朔饥欲死，次公醒而狂。

方寸不受折，养此百鍊刚。江湖五十年，飘飘曳征裳。

晚岁一区宅，欲并幽林塘。浙东山水窟，选胜方徜徉。

兰溪得佳致，行筑钟山堂。自顾世路险，机阱宁易防。

俛首吾不能，高卧庸何伤。贫贱苟自得，面糗皆膏粱。

愿言守此志，鹏鴳聊相忘。

作者简介：（1118—1164）泰州海陵人，一说江宁人，字茂振。高宗绍兴十五年进士。历官中书舍人、兵部侍郎，兼给事中。绍兴二十九年，充金国哀谢使，言辞详雅，金人为加礼。次年为同知枢密院事。金主背盟，复奉命出使，以主张俟金来南，尽锐奋击，必能成功，辞之。因被劾，责授秘书少监分司南京，筠州居住。有《海陵集》。